KLENOVEC. Prevod pozemku a jeho zavkladovanie do katastra je posledným krokom, po ktorom by v obci Klenovec v okrese Rimavská Sobota mala nastať výstavba nového závodu GALLAI & WOLFF s.r.o., Klenovec. Rakúsky investor bude v troch halách vyrábať mostové gumové ložiská a mostové dilatačné závery, pričom do roku 2016 má postupne zamestnať 253 ľudí.
Podľa starostky Klenovca Zlaty Kaštanovej spoločnosť postaví závod na pôvodne cirkevných pozemkoch o rozlohe asi štyroch hektárov. "Investor je pripravený stavať hneď, ako bude mať pozemky vo svojom vlastníctve," uviedla. Keďže sa celý proces spomalil, plánovaný začiatok výroby v prvom štvrťroku 2012 sa s najväčšou pravdepodobnosťou posunie.
Súčasťou závodu budú aj administratívne budovy, v ktorých budú šatne, kancelárie, sklady, príležitostné ubytovanie a kuchyňa.
Spoločnosti schválila slovenská vláda investičné stimuly vo výške asi 3,7 milióna eur. Celkové náklady na výstavbu by mali dosiahnuť 10 miliónov eur.
Ako sa píše v zámere spoločnosti, ktorý predložila ministerstvu životného prostredia na posúdenie vplyvov na životné prostredie, výrobný program bude naviazaný na výstavbu cestnej infraštruktúry a na rekonštrukcie a opravy cestných mostov. Vzhľadom na obmedzené možnosti slovenského trhu bude približne 96 % výrobkov expedovaných do zahraničia.